**SMJERNICE ZA RAD ŠKOLSKE KNJIŽNICE OŠ HVAR U VRIJEME EPIDEMIJE COVID19**

Sukladno dokumentima Hrvatskog zavoda za javno zdravstvo i Ministarstva znanosti i obrazovanja, Zagreb od 24. 08.2020., ***Upute za sprječavanje i suzbijanje epidemije COVID19 vezano za rad predškolskih ustanova, osnovnih i srednjih škola u školskoj godini 2020./2021.*** kao i ***Smjernicama za rad školskih knjižnica u uvjetima bolesti COVID19*** koje je preporučio Hrvatski zavod za knjižničarstvo NSK, Zagreb 04. rujna 2020., donesene su :

Smjernice za rad školske knjižnice OŠ Hvar u školskoj godini 2020./2021. koje se primjenjuju uz suglasnost ravnateljice škole i poštivanje predviđenih epidemioloških mjera koje su prilagođene uvjetima rada i specifičnostima prostora školske knjižnice. *Smjernice* uključuju knjižnične usluge koje školska knjižnica treba pružati korisnicima uz napomenu da je opseg usluga školske knjižnice smanjen zbog poštivanja epidemioloških mjera. U *Smjernicama za rad školske knjižnice* uključene su međusobno povezane djelatnosti kroz koje školska knjižnica ostvaruje svoj rad, a temelje se na standardu za školske knjižnice : odgojno-obrazovna djelatnost, stručno- knjižnični rad te kulturna i javna djelatnost.

**Zaštita korisnika i održavanje opreme i prostora**

* O provođenju dezinfekcijskih mjera u školskoj knjižnici brine stručni suradnik knjižničar (u dogovoru s odgovornom osobom / ravnateljicom škole te uz pomoć spremačice)
* U prostoru školske knjižnice potrebno je osigurati pridržavanje higijenskih standarda te držanje razmaka ograničenog broja korisnika, kako bi se smanjio fizički kontakt između korisnika koji borave u prostoru i knjižničara.
* Na vidljivom mjestu ispred knjižnice i u prostoru knjižnice istaknute su upute i preporuke za pridržavanje općih opravila o dezinfekciji ruku i nošenju maski kao i o mjeri održavanja fizičke udaljenosti od 2 metra.
* Dopušten ukupan broj korisnika u školskoj knjižnici je 4 uz poštivanje udaljenosti od 2 metra. Školski knjižničar koristi zaštitnu masku, a prilikom rukovanja s knjižničnom građom strogo se pridržava mjera redovitog pranja i dezinfekcije ruku.
* Učenici i učitelji koji ulaze u školsku knjižnicu obavezni su nositi zaštitne maske, dezinficirati ruke pri ulasku i držati fizički razmak od 2 metra.
* U knjižnici se provodi dezinfekcija i čišćenje prostora i opreme prije početka rada i na kraju radnog vremena (podova, stolova, radnog pulta). Knjižnica se prozračuje više puta dnevno. Knjižničar briše i dezinficira radni stol i posudbeni pult nakon posudbe i vraćanja knjiga, kao i nakon svakog korištenja opreme u knjižnici (računala, printera i fotokopirnog uređaja).

**Stručno-knjižnična djelatnost i vraćanje knjiga**

* Za vrijeme posudbe i vraćanja knjiga knjižničar osigurava poštivanje propisanog fizičkog razmaka od 2 metra svih korisnika u prostoru knjižnice i provođenje higijenskih mjera.
* Vraćene knjige odlažu se u plastičnu kutiju ispred ulaza u školsku knjižnicu. Vraćene knjige ostavljaju se 48 sati u karanteni zatim se brišu i dezinficiraju i razdužuju.
* Preporuča se razredna posudba osobito lektirnih naslova i rječnika u suradnji s učiteljima Hrvatskog jezika, stranih jezika učiteljicama razredne nastave i ostalim predmetnim učiteljima.
* Za korištenje računala i printera potrebno se obratiti školskoj knjižničarki.
* Prostor knjižnice potrebno je svakodnevno prozračivati, a sve površine i opremu očistiti prije početka rada ili na kraju radnog dana. Sa knjigama koje se koriste u knjižnici postupa se kao i sa vraćenim knjigama. Stavlja ih se u karantenu na 48 sati zatim ih se briše i dezinficira i vraća na police.

**Odgojno obrazovna djelatnost školske knjižnice**

* Suradnja sa stručnim osobljem i učenicima provodi se uživo u školi dok je nastava redovita, a uključuje i online rad, ako bude potrebno za sve djelatnosti za koje je to moguće provesti kao:
  + potpora odgojno -obrazovnom procesu u obliku osiguranja dostupne građe za učenje i poučavanje uz poštivanje autorskih prava i zaštitu podataka u nastavi na daljinu kada je riječ o maloljetnim osobama; otvoreni obrazovni sadržaji, Creative Commons licenca; razvoj kulture dijeljenja; e -sigurnost i odgovorna uporaba interneta (sprječavanje govora mržnje, širenja lažnih vijesti, zlostavljanja putem interneta i sl.)
  + pretraživanje izvora i izrada popisa korisnih adresa na kojima se mogu čitati i/ili preuzimati e- knjige i mrežni izvori.
  + učenje temeljeno na istraživanjima i motiviranje učenika; pripremanje i izrada vlastitih digitalnih obrazovnih sadržaja, sudjelovanje u webinarima i on -line seminarima.

**Kulturna i javna djelatnost školske knjižnice**

* U skladu s navedenim *Smjernicama*, ne preporučuje se organiziranje kulturnih i javnih aktivnosti u prostoru knjižnice u skladu s trenutno važećim odlukama i epidemiološkim mjerama.
* Kulturne aktivnosti je moguće organizirati u manjim grupama kada se za to steknu uvjeti ili online što uključuje:
  + organiziranje tematskih izložbi u predvorju škole ili na mrežnim stranicama škole
  + organiziranje on-line usluga za učenike: edukativne mrežne radionice iz različitih obrazovnih predmeta ili prezentacija tematskih sadržaja planiranih u Kurikulumu kulturne i javne djelatnosti školske knjižnice.
  + prikupljanje i organizacija poveznica na izvore ostalih knjižnica sa obrazovnim, korisnim i zabavnim sadržajima namijenjenim učenicima. Rad na većoj vidljivosti knjižnice na mrežnim stranicama škole (osvrti, prikazi, najave)

Knjižničarka : Ravnateljica OŠ Hvar :

Jelka Kovačić Vidmar, prof. ,dipl.bibl. Nada Jeličić, prof.

U Hvaru, 20.09.2020.